《桂枝香 病榻僵卧，偶一寄声，缅怀两宋词人，莫能追步，制为此调，用质凫翁》
清代·吴重憙

清歌对酒。问两宋词人，最谁低首。风骚宗主第一是，清真不朽。

梅溪骖靳群空矣，比李杜、白云石帚。东坡赤壁，稼轩北固，唾壶碎否。

有井处皆能歌柳。知三变耆卿，辞原齑臼。漱玉无多，巾帼谁堪敌手。

梦窗后盾群推许，最堪伤秦七黄九。宜州城上，藤州亭下，垂名永久。

作者简介：吴重憙，字仲怿，山东海丰人。同治壬戌举人，官至河南巡抚。有《石莲闇集》。